b"\n_START_ARTICLE_\nBroadsword-klassen\n_START_SECTION_\nDesign\n_START_PARAGRAPH_\nType 22 blev designet som en prim\xc3\xa6r ASW-enhed. Siden hen har udviklingen forbedret deres luftforsvars- og overfladekrigsf\xc3\xb8relsesevner, s\xc3\xa5ledes at de nu kan bestride alle krigsf\xc3\xb8relser. Klassen blev bygget i tre serier; Broadsword, Boxer og Cornwall, dog bliver de skibskendingsm\xc3\xa6ssigt betragtet som en klasse, Broadsword-klassen._NEWLINE_De fire enheder i den f\xc3\xb8rste serie (som inkluderer to skibe der tjente under Falklandskrigen) blev alle solgt til Brasilien i midten af 1990'erne. Rum\xc3\xa6nien k\xc3\xb8bte og moderniserede to Batch 2 skibe, det samme gjorde Chile._NEWLINE_Skibene har udvidede stabsfaciliteter, hvilket betyder de er i stand til at styre en task group under \xc3\xb8velser eller mindre operationer.\n_START_SECTION_\nBatch 3\n_START_PARAGRAPH_\nDe sidste fire skibe i klassen (Cornwall, Cumberland, Campbeltown og Chatham) var et ganske forbedret design i forhold til de oprindelige skibe i klassen. De erfaringer man havde gjort sig under Falklandskrigen gjorde at man havde \xc3\xa6ndret v\xc3\xa5benpakken til at kunne deltage i alle krigsf\xc3\xb8relser. Skibene blev udstyret med en 114 mm Vickers kanon for s\xc3\xa5ledes at kunne deltage i kystbombardementer. Klassens fire Exocet-missiler blev erstattet af det dobbelte antal af det overlegne Harpoon-missil samt en Goalkeeper CIWS._NEWLINE_Type 22 Batch 3 var de st\xc3\xb8rste fregatter nogensinde bygget til Royal Navy, efterf\xc3\xb8lgeren Type 23 var st\xc3\xb8rrelsesm\xc3\xa6ssigt noget mindre. P\xc3\xa5 dette grundlag var det som oftest Broadsword-klassen der medbragte en stab n\xc3\xa5r man ikke kunne undv\xc3\xa6re et st\xc3\xb8rre skib som eksempelvis et hangarskib.\n_START_SECTION_\nFalklandskrigen\n_START_PARAGRAPH_\nBroadsword-klassen var de eneste skibe udstyret med Sea Wolf-missiler i Falklandskrigen i 1982. Sea Wolf var designet til at ramme lavtflyvende fly og s\xc3\xb8m\xc3\xa5lsmissiler. Royal Navys andre missiler, Sea Dart og Sea Slug, var mindre egnede mod disse m\xc3\xa5l. Argentina havde selv Sea Dart og kendte dets begr\xc3\xa6nsninger. De argentinske jagerbombere angreb derfor i lav h\xc3\xb8jde. Briterne havde F88 Broadsword og F90 Brilliant med, og de nedsk\xc3\xb8d fire argentinske fly. Royal Navy havde ingen 'rigtige' hangarskibe i 1982, s\xc3\xa5 man kunne ikke opn\xc3\xa5 luftherred\xc3\xb8mmet over \xc3\xb8erne. Kontreadmiral Woodward fors\xc3\xb8gte at lade en type 42-destroyer og en type 22-fregat arbejde sammen (kaldet 42/22-kombination). Destroyerens Sea Dart-missiler skulle tvinge angriberne ned i lav h\xc3\xb8jde, hvor fregattens Sea Wolf-missiler var effektive. Destroyerens 4,5-tommers kanon skulle bombardere argentinske stillinger p\xc3\xa5 \xc3\xb8erne for at fremprovokere et luftangreb. Efterh\xc3\xa5nden skulle Argentina miste fly nok til at briterne kunne opn\xc3\xa5 lokalt luftherred\xc3\xb8mme. Argentinerne sparede p\xc3\xa5 flyene til briterne gik i land, s\xc3\xa5 det gik ikke efter planen.\n_START_SECTION_\nNomenklatur\n_START_PARAGRAPH_\nOprindeligt var det t\xc3\xa6nkt at alle skibene i Broadsword-klassen skulle begynde med 'B' (Broadsword, osv), efter 'A' navnene blev benyttet til Type 21 (Amazon, osv). Dette blev \xc3\xa6ndret da man under konstruktionen af to skibe \xc3\xa6ndrede navnene p\xc3\xa5 to af skibene for at \xc3\xa6re de to destroyere der gik tabt under falklandskrigen, ved at benytte deres navne (Sheffield og Coventry), et tredje skib London, \xc3\xa6ndrede ogs\xc3\xa5 navn, dog ikke af af helt de samme \xc3\xa5rsager. Den alfabetiske navngivning blev genoptaget med Batch 3 (Cornwall, osv) f\xc3\xb8r den igen blev midlertidig droppet i forbindelse med Duke-klassen der er navngivet efter hertugd\xc3\xb8mmer. Med Royal Navy's nyeste destroyer-klasse (Daring-klassen) har man genoptaget traditionen for navngivningen af skibe, og her benytter man destroyernavne fra 1930'erne og 1950'erne._NEWLINE_De fire navne brugt i Batch 3 var et interessant sammenfald: To, Cornwall og Cumberland, benyttede gamle County-klasse navne benyttet af skibs-klasser benyttet i henholdsvis f\xc3\xb8rste og anden verdenskrig. De andre to skibe, Chatham og Campbeltown, benyttede bynavne. Chatham havde ikke v\xc3\xa6ret brugt siden Town-klassen, en let krydser fra 1910 og blev valgt som en sidste \xc3\xa6re til byen Medwey, hvor orlogsv\xc3\xa6rftet Chatham Dockyards lukkede i 1984 efter 414 \xc3\xa5r. Campbeltown var navnet p\xc3\xa5 en amerikansk destroyer der blev overf\xc3\xb8rt til Royal Navy under 2. verdenskrig og vandt stor h\xc3\xa6der for sin rolle under Operation Chariot (angrebet p\xc3\xa5 St. Nazaire)."